**Goleuni**

**1 Pedr 2:9**

*Ond dych chi'n bobl sydd wedi'ch dewis yn offeiriaid i wasanaethu'r Brenin, yn genedl sanctaidd, yn bobl sy'n perthyn i Dduw. Eich lle chi ydy dangos i eraill mor wych ydy Duw, yr Un alwodd chi allan o'r tywyllwch i mewn i'w olau bendigedig.*

Sgwennu at Gristnogion oedd Pedr,

*Atoch chi sydd wedi'ch dewis gan Dduw i fod yn bobl iddo'i hun. Chi sy'n byw ar wasgar drwy daleithiau Rhufeinig Pontus, Galatia, Capadocia, Asia a Bithynia**. (1 Pedr 1:1)*

Yn yr adnodau mae’n dweud pethau rhyfeddol iawn am y breintiau mae Cristnogion wedi eu derbyn gan Dduw. Yn gyntaf mae o’n nodi eu bod nhw **i gyd** wedi cael eu *dewis yn offeiriaid i wasanaethu'r Brenin.* Duw yw’r brenin sydd o dan sylw, ac maen nhw wedi cael eu dewis i’w wasanaethu mewn ffordd arbennig iawn.

Duw oedd yn dewis offeiriaid yr Hen Destament. Roedden nhw yn gwasanaethu Duw drwy offrymu aberthau dros bechodau’r bobl. Roedden nhw’n gysgod gwan o’r hyn fyddai Iesu’n ei wneud ar y groes – sef rhoi ei hun yn aberth. Ar ôl marwolaeth Iesu doedd dim angen offeiriaid i aberthu anifeiliaid er mwyn pontio’r agendor rhwng Duw a phobl, roedd y cyfan wedi ei wneud gan Iesu.

*Mae am iddyn nhw ddeall mai un Duw sydd, ac mai dim ond un person sy'n gallu pontio'r gagendor rhwng Duw a phobl. Iesu y Meseia ydy hwnnw, ac roedd e'n ddyn. 1Timotheus 2:5*

Pa waith/wasanaeth sydd gan yr offeiriaid newydd yma i’w wneud felly?***...dangos i eraill mor wych ydy Duw****, yr Un alwodd chi allan o'r tywyllwch i mewn i'w olau bendigedig.*

Mae’n dipyn o ‘*job description’*!

Mae’r Beibl yn dweud wrthyn ni sut i fynd at i gyflawni’r swydd ddisgrifiad,

*Felly, gadewch i ni foli Duw drwy'r adeg, o achos beth wnaeth Iesu. Y ffrwythau dyn ni'n eu cyflwyno iddo ydy'r mawl mae e'n ei haeddu. 16 A pheidiwch anghofio gwneud daioni a rhannu'ch cyfoeth gyda phawb sydd mewn angen.* ***Mae'r math yna o aberth yn plesio Duw go iawn****.* (Hebreaid 13: 15-16)

*Felly, am fod Duw wedi bod mor drugarog wrthoch chi, frodyr a chwiorydd, dw i'n apelio ar i chi roi eich hunain yn llwyr i Dduw. Cyflwyno eich hunain iddo yn aberth byw – un sy'n lân ac yn dderbyniol ganddo. Dyna beth ydy addoliad go iawn! O hyn ymlaen rhaid i chi stopio ymddwyn yr un fath â phobl sydd ddim yn credu. Gadewch i Dduw newid eich bywyd chi'n llwyr drwy chwyldroi eich ffordd o feddwl am bethau. Byddwch yn gwybod wedyn beth mae Duw eisiau, ac yn gweld fod hynny'n dda ac yn ei blesio fe, ac mai dyna'r peth iawn i'w wneud. (Rhufeiniaid 12: 1-2)*

Mae Duw eisiau i bawb fyw yn y goleuni. Mae o’n amyneddgar *ac am i bobl o bob math gael eu hachub a dod i wybod y gwir (1 Timotheus 2:4).*

Cyfrifoldeb pob un sydd wedi ‘ei ddewis’ i fod yn blentyn i Dduw drwy ffydd yn Iesu, ydy dweud wrth eraill am y maddeuant a’r ‘golau bendigedig’ mae Duw yn ei gynnig,

*....os ydyn ni'n byw yn y golau, fel mae Duw yn y golau, dyn ni'n perthyn i'n gilydd, ac mae gwaed Iesu ei Fab yn ein glanhau ni o bob pechod. (1 Ioan 1:7)*

Ein Tad, (Philipiaid 4:19\*)

Rydyn ni’n rhyfeddu dy fod ti wedi dewis pobl syml fel ni yn offeiriaid i dy wasanaethu ac i ddangos i eraill mor wych wyt ti. Rydyn ni’n diolch am Iesu, ei farwolaeth a’i atgyfodiad, sydd wedi agor y ffordd i ni o’r tywyllwch i oleuni. Rydyn ni’n diolch i ti am dy addewidion rhyfeddol - dy fod ti am roi popeth sydd arnon ni ei angen i fyw'r bywyd Cristnogol - a bod gen ti stôr rhyfeddol o gyfoeth i'w rannu gyda ni sy'n perthyn i'r Meseia Iesu\*. Nertha ni i fod yn olau’r byd, fel bod pobl yn gallu gweld rhywfaint o dy ysblander di ynon ni.

Amen.